Μουκοβίνα Ιωαννίνων

Η Μουκοβίνα είναι ορεινό χωριό της Δωδώνης στο νομό Ιωαννίνων της Ηπείρου σε υψόμετρο 600 μέτρων.

 Γεωγραφικά - ιστορικά στοιχεία 
Η Μουκοβίνα βρίσκεται στα Όρη Σουλίου, απέχει 45 χλμ. νοτιοδυτικά της πόλης των Ιωαννίνων και 17 χλμ. νότια από τον κόμβο Τύριας της Εγνατίας Οδού. Αξιοθέατο του χωριού αποτελεί ο ναός του Αγίου Αθανασίου, θεμελιωμένος πάνω σε παλιότερο του 1450. Ξανακτίστηκε το 1750 από μαστόρους της Ζέρμας (σημερινή Πλαγιά)  και είναι μονόχωρος με τετράριχτη στέγη. Το 1962 με την υπουργική απόφαση ΥΑ 15904/24-11-1962, ΦΕΚ 473/Β/17-12-1962 χαρακτηρίστηκε αρχαίο μνημείο.

Από το χωριό καταγόταν ο ηγούμενος ΠαρθένιοςΓια τον Παρθένιο, ηγούμενο των μονών Σωτήρος και Παναγιάς, στα χωριά Σιστρούνι και Ρωμανό, καθώς και κτήτορα και δασκάλου της Ελληνοαλληλοδιδακτικής Σχολής Σιστρουνίου, βλ. Σεραφείμ Ξενόπουλος, Δοκίμιον, σελ. 247. ο οποίος ανακαίνισε το 1866 την ιερά μονή Μεταμόρφωσης του Σωτήρος Ρωμανού, που είχε ιδρυθεί το 1113 από τον ηγούμενο Ιωάσαφ. Είχε υποστεί πολλές καταστροφές με τελευταία, πριν την ανακαίνιση του Παρθένιου, το 1611. Λόγω των δωρεών και δραστηριοτήτων του (κτίσιμο γεφυριών, συντήρηση σχολείων, συσσίτια φτωχών κ.λ.π) ο ηγούμενος Παρθένιος θεωρείται από τους ευεργέτες της Ηπείρου.

 Διοικητικά στοιχεία 
Ο οικισμός αναφέρεται το 1919 να προσαρτάται στην τότε κοινότητα Σειστρουνίου με το ΦΕΚ 184Α - 19/08/1919. Σύμφωνα με το σχέδιο Καλλικράτης, μαζί με τον Κάμπο και τη Μπεστιά αποτελούν τη τοπική κοινότητα Μπεστιάς που ανήκει στη δημοτική ενότητα Λάκκας Σουλίου του Δήμου Δωδώνης και σύμφωνα με την απογραφή 2011 έχει πληθυσμό 33 κατοίκους.

Παραπομπές

Κατηγορία:Δήμος Δωδώνης
Κατηγορία:Χωριά της περιφερειακής ενότητας Ιωαννίνων